Algirdas ir Remigijus Gataveckai

**Algirdas ir Remigijus Gataveckai** (g. 1985 m. vasario 26 d. Alytuje) – lietuvių menininkai, dvyniai, dirbantys kaip kūrybinis duetas.

## Biografija

Algirdas ir Remigijus Gataveckai gimė 1985 m. Alytuje Jono ir Virginijos Gataveckų šeimoje. 1992 m. broliai pradėjo mokytis Alytaus 1-ojoje vidurinėje mokykloje, o 1994 m. buvo apgyvendinti Alytaus vaikų globos namuose ir toliau tęsė mokslus Alytaus Piliakalnio vidurinėje mokykloje, kurią baigė 2004 m.

2001–2004 m. broliai lankė Alytaus dailės mokyklą, kur lavino savo meninius įgūdžius. 2004 m. abu įstojo į Vilniaus dailės akademiją, joje 2008 m. baigė freskos-mozaikos bakalauro studijas, o 2010 m. – magistrantūros studijas.

2010 m. Remigijus pradėjo dėstyti Vilniaus dailės akademijos Dailės ir interjero restauravimo katedroje, 2017 m. jam suteiktas pedagoginis docento vardas. Algirdas 2012 m. buvo išrinktas geriausiu jaunuoju menininku „ArtVilnius“ meno mugėje, 2016 m. jam suteiktas meno daktaro laipsnis. Jis dėsto Vilniaus dailės akademijoje Menotyros, Dizaino ir Interjero dizaino katedrose.

## Kūryba

Algirdas ir Remigijus Gataveckai savo darbuose derina realizmą ir konceptualųjį meną. Jų kūrybai įtakos turėjo vaikystės patirtis globos namuose, todėl darbuose siekiama perteikti asmeninius išgyvenimus, remiantis (auto)biografiškumo principu. Gataveckai taiko akademinį, fotorealistinį piešimo stilių, kuriam būdingas ypač didelis dėmesys detalėms – vaizduojamos drabužių klostės, veido bruožai ir pozos. Menininkai skiria dėmesį ilgalaikiam ryšiui su vaizduojamais asmenimis, ypač vaikų globos namų auklėtiniais, taip skatindami diskusiją apie socialinę atskirtį. Jų kūrybos procesas apima ne tik techninius iššūkius, bet ir socialinės refleksijos elementus. Vienas svarbiausių Gataveckų piešinių – „Jūs žiūrite į mane ilgiau, nei kažkada žiūrėjo tėvai“, o žinomiausias projektas – piešinių serija „Poveikis“. Gataveckų kūryba aprėpia įvairias disciplinas: skulptūrą, tapybą, grafinį dizainą ir kitus meninius žanrus.

## Parodos

Nuo 2002 m. Algirdas ir Remigijus Gataveckai dalyvauja parodose Lietuvoje ir užsienyje. Jie yra surengę individualių parodų Vilniuje (2015), Kaune (2016) ir Alytuje (2024), taip pat dalyvavo grupinėse parodose MO muziejuje, Šiuolaikinio meno centre, „ArtVilnius“ meno mugėse ir kitose galerijose.

## Kūriniai muziejuose

Gataveckų kūrinių yra MO muziejuje Vilniuje, taip pat jų darbų galima rasti privačiose kolekcijose.

## Svarbiausi darbai

* „Autoportretai-homonimai“ (2015) – autoportretų serija 
* „Alytus-Myliu“ (2016) – Alytaus miesto ženklas 
* „Dalia Grybauskaitė“ (2019) – Prezidentės portretas
* „Independence“ (2023) – sienų tapybos kompozicija Lietuvos ambasadoje Pietų Korėjoje
* „Skubėk lėtai“ (2023) – skulptūra Alytuje

## Apdovanojimai

2017 m. apdovanoti ordino „Už nuopelnus Lietuvai“ medaliais. 2019 m. laimėjo „Žmonės 2019“ nominaciją „Metų kultūros žmogus“.

## Galerija


Vaizdas:Algirdas ir Remigijus Gataveckai, „Ramunė“, 2011.jpg|„Ramunė“, 2011, anglis, pastelė, sangvinas, 194 x 102 cm, MO muziejus
Vaizdas:Alytus Myliu – oficialus Alytaus miesto logotipas.jpg|„Alytus-Myliu“ ženklas, 2016, Algirdas ir Remigijus Gataveckai, Artūras Mažeika, Alytus
Vaizdas:Dalia Grybauskaitė (2019).jpg|„Dalia Grybauskaitė“, 2019, Algirdas ir Remigijus Gataveckai, drobė, aliejus, 100 x 80 cm, Lietuvos Respublikos Prezidentūra
Vaizdas:Jūs jau žiūrite į mane ilgiau nei kažkada žiūrėjo tėvai 2018-2025.jpg|„Jūs jau žiūrite į mane ilgiau, nei kažkada žiūrėjo tėvai“, 2018–2025, Algirdas ir Remigijus Gataveckai, pieštukai, popierius, 150 × 120 cm.
Vaizdas:Algirdas ir Remigijus Gataveckai, „Skubėk lėtai“.jpg|„Skubėk lėtai“, 2023, Algirdas ir Remigijus Gataveckai, metalas (kelio atitvarų elementai), žiedinė sankryža Naujosios ir Santaikos gatvių sankirtoje, Alytus.


## Šaltiniai